Ghana mbanyin mpanyin bɔɔlbɔ mberantsɛ a wɔfrɛ hɔn ‘Black Stars’ etum edzi ɔman Switzerland do konyim wɔ anyɛnkofo akansi a ɔkɔr do wɔ Al Nahyan Stadium a ɔwɔ Abu Dhabi, UAE Ɔberɛfɛw 17, 2022. Akansi no yɛ anyɛnkofo akansi a ɔman ebien no hyehyɛɛ dze yɛɛ ahoboa wɔ FIFA Wiadze Bɔɔlbɔ Akansi a ɔbɔkɔ do wɔ ɔman Qatar mu Ɔberɛfɛw 20, 2022 a ɔman ebien no nyinara besi bi no.
Akansi no hyɛɛ ase no, aman ebien no nyinara kyerɛɛ hɔn bɔbew naaso ɔman Ghana na otumii bɔɔ bɔɔl no papaapa. Ɔfa a odzi kan mu no, Hearts of Oak na Ghana bɔɔlbɔnyi Daniel Afriyie Barnieh nyaa bɔɔl bi wɔ Switzerlanfo hɔn adaka mu dze ne nan faa do bɔɔ Switzerland bɔɔlbɔnyi bi abew ma Switzerlandnyi no dze ne nan tsiaa no a nkyɛ ɔwɔ dɛ rɛfiri no gye atoprɛko ma Ghana, naaso osiandɛ nna VAR nnyi hɔ no ntsi, rɛfiri no enntum annyɛ ho hwee. Ɔfa a odzi kan no kɔr n’ewiei no, obiara enntum anntoow atsena enntsia ne nyɛnko. Iyi kyerɛ mbrɛ nna akansi no no mu dzen tse.
Wɔhyɛɛ ɔfa a ɔtɔ do ebien ase no, sima eduonu enum ekyir, mekyerɛ dɔnhwer kor na sima du (70′) ekyir na Ghana bɔɔlbɔnyi a ɔyɛ ekyirbɔnyi Mohammed Salisu toow Ghana hɛn atsena a odzi kan. Bɔɔl bi a wɔpepeer ho wɔ Switzerlanfo hɔn adaka mu na ɔbɔtɔɔ ne tsir do ma ɔpemee hyɛɛ Yan Sommer ma Ghana toow atsena a odzi kan. Atsena no yɛ Southampton bɔɔlbɔnyi aberantsɛ Mohammed Salisu n’atsena a odzi kan ma Ghana wɔ n’akansi a ɔtɔ do ebien mu.
Mohammed Salisu toow Ghana n’atsena a odzi kan no, sima anan ekyir (74′) na Bristol City na Ghana bɔɔlbɔnyi aberantsɛ Antoine Semenyo so dze atsena kor pee Switzerlanfo do. Rennes bɔɔlbɔnyi aberantsɛ Kamaaldeen Sulemana nya bɔɔl bi a ɔdze mbirika tsɛntsɛn twetwee Switzerlanfo wɔ hɔn nyimfa afamu kɔr hɔn adaka no mu ma bɔɔl no kɔr sor ber a Switzerland bɔɔlkyekyenyi Yan Sommer dze no ho kae ma bɔɔl no bɔtɔɔ Antoine Semenyo ne nan do ma ɔtoow n’atsena a odzi kan ma Ghana na Ghana hɛn atsena a ɔtɔ do ebien wɔ akansi no mu. Atsena no yɛ Antoine Semenyo n’atsena a odzi kan ma Ghana wɔ akansi ebien mu.
Akansi no kɔr n’ewiei no, Ghana hyɛɛ ebien a Switzerlanfo enntum anntsew mu kor mpo. Switzerland wɔ Kuw F na Ghana wɔ Kuw G. Ghana nye ɔman Portugal bobue akansi no ano Yawda Ɔberɛfɛw 24, 2022 ewimber ndɔnnan pɛpɛɛpɛr. Yɛma Ghana ‘Black Stars’ tsirnkwa wɔ akansi no mu.
